สสว. ร่วมกับซีอีเอ ยกระดับอุตสาหกรรมสปาไทย ด้วยความคิดสร้างสรรค์ บันได 5 ขั้น สู่ธุรกิจบริการเพื่อสุขภาพเกรดพรีเมียมระดับสากล
สสว. ร่วมกับซีอีเอ ยกระดับอุตสาหกรรมสปาไทย ด้วยความคิดสร้างสรรค์ "สปา-นวดไทย" ด้วยบันได 5 ขั้น สู่ธุรกิจบริการเพื่อสุขภาพเกรดพรีเมียมระดับสากลนายสุวรรณชัย โลหะวัฒนกุล ผู้อำนวยการสำนักงานส่งเสริมวิสาหกิจขนาดกลางและขนาดย่อม (สสว.) เปิดเผยว่า สสว. ร่วมกับสำนักงานส่งเสริมเศรษฐกิจสร้างสรรค์ (องค์การมหาชน) หรือ CEA จัดกิจกรรมยกระดับและเพิ่มมูลค่าอุตสาหกรรม   สปาไทย "Creative Spa &amp; Wellness Thailand Seminar พลิกแนวคิด สร้างจุดขาย สู่  สปาสร้างสรรค์" ภายใต้โครงการส่งเสริมและพัฒนาธุรกิจระดับเติบโต ปี 2562 เพื่อผลักดันผู้ประกอบการสปาและนวดไทยด้วยกระบวนการคิดสร้างสรรค์ การสร้างจุดขายให้แบรนด์ และเพิ่มมูลค่าธุรกิจด้วยกิจกรรมหลักเสริมแกร่งแบบครบวงจร ผ่าน 5 กิจกรรมหลัก ประกอบด้วย การอบรมสัมมนาเทรนด์ธุรกิจสปา การอบรมเพื่อสร้างจุดขายที่แตกต่าง การให้คำปรึกษาเชิงลึกโดยผู้เชี่ยวชาญ การพัฒนาการออกแบบผลิตภัณฑ์และบริการ และการออกงานแสดงสินค้าในต่างประเทศ เพื่อเพิ่มขีดความสามารถในการแข่งขันธุรกิจสปาไทยในระดับนานาชาติ และก้าวสู่บริการทางเลือกเพื่อสุขภาพเกรดพรีเมียม ซึ่งคาดว่าปีนี้อุตสาหกรรมสปาไทยจะเติบโตขึ้นร้อยละ 8 เกิดมูลค่าเพิ่มทางเศรษฐกิจมากกว่า 35,000 ล้านบาททั้งนี้กิจกรรมดังกล่าวกำลังเปิดรับสมัครผู้ประกอบการสปาและนวดไทยจากทั่วประเทศ เพื่อพัฒนาศักยภาพในการดำเนินธุรกิจ โดยกิจกรรมจะเกิดขึ้นภายในเดือนเมษายน - สิงหาคม 2562 พร้อมคัดเลือก 15 ผู้ประกอบการ เพื่อทดสอบตลาดในต่างประเทศเป็นลำดับต่อไป สำหรับการจัดกิจกรรมในครั้งนี้นับเป็นการสร้างจุดเปลี่ยนครั้งใหญ่ของธุรกิจสปาไทย ให้เป็นหนึ่งในบริการทางเลือกเพื่อสุขภาพที่น่าเชื่อถือ ได้รับการรับรองคุณภาพและมาตรฐานบริการของคนไทยและนักท่องเที่ยวต่างชาติ รวมทั้งช่วยขับเคลื่อนเศรษฐกิจไทยให้เติบโตและก้าวไปข้างหน้าได้อย่างเข้มแข็งและยั่งยืน